**În fiecare vers...**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În trupul meu a viscolit iubirea

Perenele iluzii dintr-un vis,

Un martor mut îmi este azi privirea

C-am cunoscut infern și paradis.

Cu degete de iarnă clandestină

M-am sinucis prozodic într-un vers

Și-am renăscut în celălalt, senină,

Ca-ntr-un absurd, neînțeles demers.

Neînțeles de voi, de cei pragmatici,

Prea ancorați în traiul monoton,

Finalului de zi-eroi dramatici

Purtând pe chip un zâmbet de bufon.

Eu am trăit în poezia scrisă,

În fiecare vers am explorat

Trăirea care este interzisă

De un sistem valoric eronat.

În fiecare vers e-o cugetare,

Un psalm cu ritmuri fără echivoc

Între pământ și cer nu sunt hotare

E numai poezie peste tot.

Adina V.

22.03.2017